**זוגיות בסימן טוב/עינת סגל כהן**

**שיחת זום.**

**היא- לבושה לדייט, הוא-לוק של פקיד שומה**

היא: הי, אני דנית.

הוא: כן, אני יודע

היא: (מסתכלת טוב טוב) סליחה אבל נראה לי שיש פה איזו טעות... (מושיטה יד לנתק את השיחה)

הוא: הוא עוד מעט יגיע!

היא: כן?

הוא: כן, כן

היא: כי אני קבעתי **איתו**, לא חשבתי שיש לו עוזרים או משהו..

הוא: כן, אני יד ימינו כמו שאומרים...אבל עם כפפה כן? (צוחק) תקופה מאוד עמוסה אצלו הוא כל הזמן מסתובב. פגישות, שיחות, דיונים...

היא: כן... (פאוזה) אז מה? שפשוט אחכה?

הוא: בינתיים הוא ביקש שתעני לי על כמה שאלות מקדימות

היא: מה זה, תחקיר שלפני הדייט?

הוא: אל תעלבי פשוט פונות אליו הרבה בחורות , הוא חייב לעשות איזשהו סינון

היא: שיהיה...

הוא: (פותח טופס ולוקח עט) בת כמה את?

היא: 34

הוא: גרה ב..?

היא: הוא יודע את כל הדברים האלה, דיברנו בטינדר

הוא: אני יודע, רק שזה צריך להיות מתועד

היא: מה אתה מקליט את השיחה הזאת???

הוא: אני חייב...זו הוראה מלמעלה

היא: (ממש לא מרוצה) אוקי...

הוא: הוא לגמרי יבין אם תרצי לסיים עכשיו

היא: לא זה בסדר, גם ככה אין לי מה לעשות

הוא: כן אה?

היא: מילא היה היום איזה פרק הצהרה של ראש הממשלה או משו...

הוא: אז שנמשיך?

היא: טוב

הוא: בגרות מלאה?

היא: חסרה לי יחידה בהיסטוריה.

הוא: (רושם בעניין) גרה לבד או עם שותפים?

היא: שותפה, אבל היא רוב הזמן בחלוקת מזון לקשישים

הוא: עיסוק?

היא: כרגע אופה, צופה, מסדרת ארונות. ברגיל אדריכלית נוף

הוא: גובה?

היא: 1.62 אבל בזום נמוכה יחסית. יש לי פלג גוף עליון קצר...

הוא: משקל?

היא: 62 ,כרגע... אתה כאילו מקליט הכל?

הוא: מידת חזיה?

היא: אתה לא מגזים קצת?

הוא: זה משרד הבריאות מבקש לדעת...

היא: נורמלי כזה

הוא: שם חיבה?

היא: אין. הוא ברסי נכון?

הוא: מה יהיה עם הויקיפדיה האלה...מעשנת?

היא: טוב, מתי הוא מגיע? אני מרגישה יותר כמו בראיון מאשר בדייט

הוא: אוי באמת שכחתי למזוג לך יין (מוזג ומרים לחיים למצלמה)

היא: אני לא אוהבת אדום

הוא: (שותה) אוקי, תודה לך על הזמן שהשקעת.

היא: מה, סיימנו? הוא לא מגיע?

הוא: נאמר לי עכשיו באוזניה שזה פחות מתאים לי. אה...לו

היא: דר' בר סימן טוב אמר לך?

הוא: ברסי

היא: אני לא מאמינה שבזבזתי ככה את הזמן שלי...

הוא: שטויות...זה קורונה טיים (צוחק מהבדיחה של עצמו)

היא: זה ממש ממש לא בסדר

הוא: אני יכול להגיד לך משהו?

היא: נו?

הוא: את בחורה ממש משעממת

היא: וואלה

הוא: כן.

היא: אוקי, אני אקח לתשומת לבי

הוא: את רואה, אפילו התגובה שלך משעממת

היא: (שתיקה ארוכה) אתה לא באמת העוזר של דר' בר סימן טוב נכון?

הוא: לא.

סוף